**Ministru kabineta un Latvijas Pašvaldību savienības**

**vienošanās un domstarpību**

**PROTOKOLS**

**Par 2023. gada budžetu un budžeta ietvaru 2023. -2025. gadam**

|  |  |  |
| --- | --- | --- |
| Rīgā |  | 2023. gada 7. februārī |

Saskaņā ar Likuma par budžetu un finanšu vadību 18.1 panta devīto daļu, Pašvaldību likuma 82. pantu, likuma „Par pašvaldību budžetiem” 13. pantu un Ministru kabineta 2004. gada 6. jūlija noteikumiem Nr. 585 „Kārtība, kādā Ministru kabinets saskaņo ar pašvaldībām jautājumus, kas skar pašvaldību intereses” Ministru kabinets un Latvijas Pašvaldību savienība vienojas protokolā iekļaut sadaļu par budžetu 2023. gadam un budžeta ietvaru 2023.-2025. gadam, izskatot sekojošus jautājumus:

**1. Par pašvaldību budžetu ieņēmumiem**

**Latvijas Pašvaldību savienības viedoklis:**

2023. gadā un vidējā termiņā paredzēt pašvaldību budžetam pastāvīgus un stabilus ieņēmumus, kas nodrošinātu pašvaldībām nepieciešamos finanšu resursus pašvaldību funkciju veikšanai, valsts noteikto uzdevumu īstenošanai un pašvaldību uzņemto saistību izpildei.

Ievērot proporcionalitātes principu starp valsts un pašvaldību finanšu iespējām: palielinoties nodokļu ieņēmumiem valsts konsolidētajā kopbudžetā kopumā, nodokļu ieņēmumu pieaugums tiek nodrošināts arī pašvaldību budžetam.

**Ministru kabineta viedoklis:**

Pašvaldībām tiek paredzēta pastāvīga, stabila un prognozējama ieņēmumu bāze 2023. gadā un vidējā termiņā, kas nodrošina pašvaldībām nepieciešamos finanšu resursus pašvaldību funkciju veikšanai un saistību izpildei.

**Puses vienojas:**

Valsts atbalsts pašvaldībām energoresursu cenu pieauguma pārvarēšanai un Ukrainas civiliedzīvotāju atbalstam tiks nodrošināts atbilstoši pašvaldību faktiskiem izdevumiem saskaņā ar Ukrainas civiliedzīvotāju atbalsta likumā un Energoresursu cenu ārkārtēja pieauguma samazinājuma pasākumu likumā noteiktai kārtībai.

**Latvijas Pašvaldību savienības viedoklis:**

2023. gadā un vidējā termiņā pašvaldību budžetā ieskaitīt vismaz 80 % no iedzīvotāju ienākuma nodokļa (turpmāk – IIN) ieņēmumiem. Saglabāt speciālo dotāciju 2022.gada apmērā (150,7 milj. *euro*).

**Ministru kabineta viedoklis:**

Lai nodrošinātu pašvaldību autonomo funkciju izpildi, pašvaldībām tiek nodrošināti finanšu resursi likumos noteikto funkciju īstenošanai, pie IIN sadalījuma starp pašvaldību budžetiem un valsts budžetu attiecīgi 75 % / 25 % un prognozētajiem ieņēmumiem pašvaldību budžetos no IIN 2023. gadā 1 768,3 milj. *euro* apmērā.

**Puses vienojas:**

Pašvaldībām tiek garantēti IIN ieņēmumi 100 % apmērā no plānotās prognozes, ievērojot šādu sadalījumu pa ceturkšņiem: I ceturksnī – 24 %, II ceturksnī – 24 %, III ceturksnī – 26 %., IV ceturksnī – 26 %. Nepieciešamības gadījumā, mēneša plāns tiek aprēķināts kā viena trešā daļa no ceturkšņa plāna.

Lai nodrošinātu pašvaldību funkciju veikšanai sabalansētu naudas pūsmu, pašvaldībām tiek plānots reizi nedēļā pārskaitīt 15 % no mēnesim prognozētajiem IIN ieņēmumiem. Par veiktajiem maksājumiem tiek plānots koriģēt pašvaldībām piekrītošo IIN ieņēmumu daļu attiecīgajā mēnesī.

**Latvijas Pašvaldību savienības viedoklis:**

Pašvaldību likuma 4. panta piektā daļa nosaka: “(5) Nododot pašvaldībai jaunu autonomo funkciju vai uzdevumu, kura izpilde saistīta ar izdevumu palielināšanos, vienlaikus pašvaldībai nosakāmi finansējuma avoti šīs funkcijas vai uzdevuma izpildes nodrošināšanai.”

Ņemot vērā, ka Pašvaldību likuma 4. panta pirmajā daļā pašvaldībām tiek noteiktas jaunas autonomās funkcijas (veikt darbu ar jaunatni; piedalīties sabiedriskās kārtības un drošības nodrošināšanā, tostarp izveidojot un finansējot pašvaldības policiju; nodrošināt atskurbšanas pakalpojumu pieejamību; veicināt klimata pārmaiņu ierobežošanu un pielāgošanos tām), 2023. gadā un vidējā termiņā paredzēt papildu finansējumu pašvaldību budžetiem jauno pašvaldību autonomo funkciju izpildei.

**Ministru kabineta viedoklis:**

Saskaņā ar Pašvaldību likumā noteikto pašvaldību autonomo funkciju izpildi atbilstoši savai kompetencei organizē un par to atbild pašvaldība, kā arī autonomo funkciju izpildi finansē no pašvaldības budžeta, ja likumā nav noteikts citādi. Atbilstoši Pašvaldību likumam pašvaldības domes kompetencē ir lemt par kārtību, kādā izpildāmas pašvaldības autonomās funkcijas. Vienlaikus jāatzīmē, ka pašvaldību budžetu ieņēmumi katru gadu pieaug.

**Latvijas Pašvaldību savienības viedoklis:**

No 2023. gada atjaunot dabas resursu nodokļa iemaksu procentuālo sadalījumu starp valsts un pašvaldību budžetiem tādā apmērā, kā to paredzēja Dabas resursu nodokļa likumspirms 2019. gada 28. novembra grozījumiem, kā arī izstrādāt kārtību, kādā dabas resursu nodoklis par atkritumu apglabāšanu tiek iemaksāts ne tikai tās vietējās pašvaldības pamatbudžetā, kuras teritorijā tiek veikta atkritumu apglabāšana, bet visu pašvaldību budžetos, kas organizē atkritumu apsaimniekošanu.

**Ministru kabineta viedoklis:**

Dabas resursu nodokļa ieņēmumu pārdale starp valsts un pašvaldību budžetiem un no valsts budžetā papildus ieskaitītajiem dabas resursu nodokļa maksājumiem 2023. gadā netiek mainīta.

**Latvijas Pašvaldību savienības viedoklis:**

Paredzēt, ka no 2023. gada pašvaldību budžetam tiek atjaunota līdz 2020. gadam spēkā esošā azartspēļu nodokļa ieņēmumu daļa – 25 %.

**Ministru kabineta viedoklis:**

Atbilstoši valdības deklarācijā panāktajai vienošanai, kopā ar sociālajiem un sadarbības partneriem 2023. gadā tiks izstrādāta un apstiprināta vidēja termiņa nodokļu politikas pamatnostādnes, kā arī īstenots princips, ka būtiskas pārmaiņas veicamas ne biežāk kā vienu reizi četru gadu ciklā.

**Puses vienojas:**

Atbalstīt nekustamā īpašuma nodokļa, nenodokļu un maksas pakalpojumu ieņēmumus, kas tiek ieskaitīti pašvaldību budžetos 2023. gadā atbilstoši protokola 1. pielikumā minētajam apmēram.

**2. Par pašvaldību aizņēmumiem**

**Puses vienojas:**

1. Noteikt pašvaldību ikgadējo pieļaujamo aizņēmuma palielinājumu 2023. gadā 178 milj. *euro* un 2024. un 2025. gadā 118 milj. *euro*. Sagatavojot likumu par valsts budžetu 2024. gadam un budžeta ietvaru 2024., 2025. un 2026. gadam, kopējais aizņēmumu pieļaujamais palielinājums tiek precizēts.
2. Lai nodrošinātu Eiropas Savienības (turpmāk – ES) un pārējās ārvalstu finanšu palīdzības līdzfinansēto projektu, un ES Atveseļošanas fonda (turpmāk – AF) finansēto projektu sekmīgu īstenošanu, pašvaldību aizņēmuma limita palielināšanas iespējas minētajiem projektiem, ir izskatāmas normatīvajos aktos noteiktajā kārtībā, ievērojot ilgtspējīgu finanšu politiku.
3. Noteikt galvenās pašvaldību aizņēmumu prioritātes 2023. - 2025. gadam:
	1. aizņēmumi ES un pārējās ārvalstu finanšu palīdzības līdzfinansētiem projektiem ar aizņēmuma apmēru, kas nepārsniedz projekta attiecināmo izmaksu kopējo apmēru. Pašvaldības ES un pārējās ārvalstu finanšu palīdzības projektos var palielināt projekta attiecināmās izmaksas, pārskatot projekta attiecināmo un neattiecināmo izmaksu sadalījumu, ja sniegts atbildīgās iestādes atzinums par projekta augstu gatavību un īpašu tautsaimniecības nozīmi, sadarbības iestādei/līgumslēdzējai veicot attiecīgus grozījumus.
	2. aizņēmumi AF finansēto projektu īstenošanai, ar aizņēmuma apmēru, kas nepārsniedz projekta AF finansējuma apmēru, un pievienotās vērtības nodokļa izmaksām.
	3. aizņēmumi jaunas pirmsskolas izglītības iestādes būvniecības vai esošas pirmsskolas izglītības iestādes paplašināšanas investīciju projektiem, lai mazinātu pašvaldībā reģistrēto bērnu rindu uz vietām pirmsskolas izglītības iestādēs. Pašvaldības budžeta līdzfinansējums ne mazāk kā 10 % un Vides aizsardzības un reģionālās attīstības ministrijas pozitīvs atzinums par projekta atbilstību Ministru kabineta apstiprinātiem projekta vērtēšanas kritērijiem. Vides aizsardzības un reģionālās attīstības ministrijai nodrošināt, ka normatīvo aktu projekts tiek izstrādāts un iesniegts Ministru kabinetā ne vēlāk kā līdz 2023. gada 1. aprīlim.
4. Lai pie būtiski pieaugošām aizdevumu procentu likmēm nodrošinātu fiskāli atbildīgu pašvaldību saistību uzņemšanos un nodrošinātu augstas gatavības lietderīgu projektu īstenošanu, ņemot vērā pašvaldībām pieļaujamo kopējo aizņēmumu palielinājumu, papildus vidējā termiņa aizņēmuma prioritātēm 2023. gadā noteikt aizņēmumus:
	1. izglītības iestādes investīciju projektu īstenošanai ilgtspējīgas pamatizglītības un vidējās izglītības funkcijas īstenošanai, kā arī skolu tīkla sakārtošanai ar pašvaldības budžeta līdzfinansējumu ne mazāk kā 10 % un Izglītības un zinātnes ministrijas pozitīvu atzinumu par projekta atbilstību Ministru kabineta apstiprinātiem projekta vērtēšanas kritērijiem. Izglītības un zinātnes ministrijai nodrošināt, ka normatīvo aktu projekts tiek izstrādāts un iesniegts Ministru kabinetā ne vēlāk kā līdz 2023. gada 1. aprīlim.
	2. pirmsskolas izglītības iestāžu infrastruktūras investīciju projektiem. Pašvaldības budžeta līdzfinansējums ne mazāk kā 10 % un Vides aizsardzības un reģionālās attīstības ministrijas pozitīvs atzinums par projekta atbilstību Ministru kabineta apstiprinātiem projekta vērtēšanas kritērijiem. Vides aizsardzības un reģionālās attīstības ministrijai nodrošināt, ka normatīvo aktu projekts tiek izstrādāts un iesniegts Ministru kabinetā ne vēlāk kā līdz 2023. gada 1. aprīlim.
	3. transporta iegādei skolēnu pārvadāšanaiar atmaksas termiņu līdz septiņiem gadiem no aizdevuma līguma noslēgšanas dienas un ar pašvaldības budžeta līdzfinansējumu ne mazāk kā 10 %.
	4. pašvaldības ne vairāk kā četriem noteiktiem prioritāriem investīciju projektiem ar aizņēmumu kopsummu ne vairāk kā 1,5 milj. *euro* apmērā, bet Rīgas valstspilsētas pašvaldībai kā galvaspilsētai ar aizņēmumu kopsummu ne vairāk kā 6 milj. *euro* apmērā. Pašvaldības budžeta līdzfinansējums ne mazāk kā 15 % un pašvaldības domes lēmums, kas apliecina attiecīgā projekta atbilstību pašvaldības attīstības programmai un lietderīgu investīciju īstenošanu pašvaldības autonomās funkcijas nodrošināšanai. Aizņēmumu nav iespējams saņemt pašvaldības budžeta līdzfinansējuma daļas nodrošināšanai citos investīciju projektos, kas finansēti no aizņēmuma līdzekļiem. Aizņēmums piešķirams ar izmaksu 2023. un 2024. gadā, nosakot, ka pašvaldība 2023. gadā neapgūto aizņēmuma daļu nodrošina no pašvaldības 2024. gada budžeta līdzekļiem, nodrošinot projekta vai tā kārtas pilnīgu pabeigšanu līdz 2024. gada 31. decembrim.
	5. ceļu būvniecības projektiem[[1]](#footnote-1), tajā skaitā projektā paredzēto  inženiertīklu būvniecībai,  ar pašvaldības budžeta līdzfinansējumu ne mazāk kā 15 %. Satiksmes ministrija sniedz  atzinumu par ceļu būvniecības projektu (izņemot par būvprojektā paredzēto, bet ceļa funkcijā neiekļauto inženiertīklu būvniecību) atbilstību apstiprinātiem projektu vērtēšanas nosacījumiem, kas izstrādāti un iesniegti Ministru kabinetā ne vēlāk kā līdz 2023. gada 1. aprīlim.
	6. Emisijas kvotu izsolīšanas instrumenta līdzfinansētiem projektiem ar aizņēmuma apmēru, kas nepārsniedz projekta attiecināmo izmaksu kopējo apmēru.
	7. budžeta un finanšu vadībai ar atmaksas termiņu līdz trīs gadiem no aizdevuma līguma noslēgšanas dienas.
5. Aizņēmuma pieprasījumi augstāk minēto pirmsskolas izglītības iestādes infrastruktūras investīciju projektiem, izglītības iestādes investīciju projektiem, ceļu būvniecības projektiem un transporta iegādei skolēnu pārvadāšanai jāiesniedz, ievērojot normatīvajos aktos noteiktos nosacījumus un kārtību, ne vēlāk kā līdz 2023. gada 1. septembrim.
6. 2023. - 2025. gadā pašvaldībām ikgadējā kopējā aizņēmuma palielinājuma ietvaros nodrošināt iepriekšējos gados piešķirto vidējā termiņa aizdevumu izmaksu atbilstoši aizdevumu līgumos noteiktajiem nosacījumiem.
7. Vidējā termiņā saglabāt aizņēmuma mērķus augstāk minēto investīciju projektu īstenošanai, vienlaikus gadskārtējās Ministru kabineta un Latvijas Pašvaldību savienības sarunu procesā veicot izvērtējumu par aizņēmumu pieprasījumiem atbilstoši mērķim un faktiskajai apguvei.
8. Pašvaldības var saņemt aizņēmumu vai sniegt galvojumu Eiropas Savienības fondu un pārējās ārvalstu finanšu palīdzības līdzfinansētiem projektiem un Eiropas Savienības Atveseļošanas fonda finansētiem projektiem arī gadījumos, kad pašvaldības saistības (aizņēmumu, galvojumu un citu ilgtermiņa saistību ikgadējā atmaksājamā summa) pārsniedz 20 % no kārtējā gada plānotajiem pamatbudžeta ieņēmumiem bez valsts budžeta transfertiem noteikta mērķa finansēšanai un iemaksām pašvaldību finanšu izlīdzināšanas fondā ar nosacījumu, ka aizņēmums tiek ņemts vai galvojums tiek sniegts tikai šo projektu priekšfinansēšanas nodrošināšanai par Eiropas Savienības finansējuma un valsts budžeta dotācijas daļu un pašvaldības dome ir apliecinājusi, ka tā spēs pildīt savas saistības un veikt maksājumus, kuriem iestājies atmaksas termiņš.
9. Saglabāt 2022. gadā noteiktos galvojuma mērķus pašvaldību kapitālsabiedrību aizņēmumiem, tajā skaitā kurināmā iegādei ar pašvaldības galvojumu 100 % valsts aizdevumu summai, aizdevuma atmaksas termiņu līdz diviem gadiem un atlikto pamatsummas maksājumu līdz vienam gadam no aizdevuma līguma noslēgšanas dienas.

**3. Valsts budžeta transferti pašvaldībām**

**Puses vienojas:**

Kopumā atbalstīt piedāvāto valsts budžeta finansējuma sadalījumu caur nozaru ministrijām pašvaldību budžetiem 2023. gadā atbilstoši protokola 2. pielikumā minētajam apmēram.

**4. Pašvaldību finanšu izlīdzināšana**

**Puses vienojas:**

2023.gadā piešķirt vienreizēju papildu dotāciju pašvaldībām, kurām izlīdzinātie ieņēmumi uz vienu izlīdzināmo vienību ir zemāki par 90 % no vidējiem izlīdzinātiem ieņēmumiem un izlīdzināto ieņēmumu pieaugums ir zemāks par 80 % no pašvaldību vidējā izlīdzināto ieņēmumu pieauguma. Vienreizējā papildu dotācija kopumā ir 0,9 milj. *euro* apmērā saskaņā ar protokola 3. pielikumu.

2023. gadā speciālā dotācija, kura tiek pievienota pašvaldību finanšu izlīdzināšanas fondam, pašvaldībām tiek nodrošināta 2022. gada apmērā, t.i. 45,2 milj. *euro*. Atbilstoši pašvaldību finanšu izlīdzināšanas aprēķinam 2023. gadam, tiek nodrošināts, ka nevienai no pašvaldībām nav izlīdzināmo ieņēmumu samazinājums, savukārt vidējais pašvaldību izlīdzināto ieņēmumu pieaugums ir 15,2 % pret 2022. gadam apstiprināto.

Dotācijas apmēru par personu, kura ievietota sociālās aprūpes centrā līdz 1998. gada 1. janvārim, noteikt 7 848 *euro* apmērā (654 *euro* mēnesī).

**5. Nozaru ministriju jautājumi**

**Izglītības un zinātnes ministrijas jomā:**

**Latvijas Pašvaldību savienības viedoklis:**

Pakāpeniski no valsts budžeta nodrošināt visu pedagogu, kas nodarbināti bērnu no 1,5 gadu vecuma līdz 4 gadiem izglītošanā, darba samaksas finansēšanu no valsts budžeta.

**Ministru kabineta viedoklis:**

Saskaņā ar Izglītības likumu valsts nodrošina pedagogu, kas īsteno bērnu no piecu gadu vecuma izglītošanu, darba samaksu (gan pašvaldību, gan privātajās izglītības iestādēs). Pārējo pedagogu, kas īsteno pirmsskolas izglītības programmas pašvaldības izglītības iestādēs, darba samaksa, tiek nodrošināta no pašvaldības budžeta.

**Ekonomikas ministrijas jomā:**

**Puses vienojas:**

Eiropas Savienības kohēzijas politikas programmas 2021. –2027. gadam 1.2.3. specifiskā atbalsta mērķa “Veicināt ilgtspējīgu izaugsmi, konkurētspēju un darba vietu radīšanu MVU, tostarp ar produktīvām investīcijām” 1.2.3.1. pasākuma “Atbalsts MVU inovatīvas uzņēmējdarbības attīstībai” ietvaros ir paredzēts finansējums biznesa inkubatoru (finansējuma saņēmēja pārstāvniecību) izveidošanai.

**Iekšlietu ministrijas jomā:**

**Puses vienojas:**

2023.gadā saglabāt vispārējās tiesības un principus atbalsta piešķiršanā un pakalpojumu sniegšanā Ukrainas civiliedzīvotājiem (tostarp, attiecībā uz sociālajiem pakalpojumiem un sociālo palīdzību, veselības aprūpes pakalpojumiem, primāri sniedzamo atbalstu un atlīdzību izmaksu izmitinātājiem, brīvpusdienām pamatizglītības programmas 1.-4. klasē klātienē) saskaņā ar Ukrainas civiliedzīvotāju atbalsta likumā noteikto.

**Labklājības ministrijas jomā:**

**Latvijas Pašvaldību savienības viedoklis:**

No 2023. gada paredzēt pašvaldībām valsts budžeta līdzfinansējumu 50 % apmērā Sociālo pakalpojumu un sociālās palīdzības likumā noteikto obligāto pabalstu – garantētā minimālā ienākuma (turpmāk – GMI) un mājokļa pabalsta – izmaksai, vienojoties par pabalstu piešķiršanas nosacījumiem un kritērijiem.

**Ministru kabineta viedoklis:**

Atbilstoši plānotajiem grozījumiem Sociālo pakalpojumu un sociālās palīdzības likumā paredzēts, ka no 2023. gada 1. jūlija valsts nodrošina mērķdotāciju pašvaldībām izdevumu segšanai 30 % apmērā no mājsaimniecībām izmaksātā GMI pabalsta un mājokļa pabalsta apmēra.

**Puses vienojas:**

2023. gadā ESF projekta “Profesionāla sociālā darba attīstība pašvaldībās” (turpmāk – Projekts) ietvaros līdzfinansēt atalgojumu ģimenes asistentiem, kuri turpina dalību Projektā vai uzsāks dalību Projektā.

**Latvijas Pašvaldību savienības viedoklis:**

Valstij nodrošināt mazaizsargātākajām mājsaimniecībām automātisku un mērķēta atbalsta sniegšanu, ieviešot vienotu risinājumu automatizētai oficiālo ienākumu apmēra aprēķināšanai uz vienu mājsaimniecības locekli, savietojot valsts informāciju sistēmās esošos datus. Paredzēt, ka automatizētais mājsaimniecības ienākumu noteikšanas risinājums ir tāds, kas izmantojams arī sociālās palīdzības piešķiršanā: atbilst arī tiem valsts definētajiem izvērtēšanas kritērijiem, kas jāņem vērā pašvaldību sociālajiem dienestiem, un lielākā daļa vērtējamo datu vai mājsaimniecības locekļu identifikācija sākotnēji tiek savietota minētajā risinājumā, paredzot pašvaldībām manuālo datu un situācijas izvērtējumu tikai nestandarta dzīves gadījumiem.

**Ministru kabineta viedoklis:**

Lēmums par vienota risinājuma ieviešanu automatizētai oficiālo ienākumu apmēra aprēķināšanai uz vienu mājsaimniecības locekli, savietojot valsts informāciju sistēmās esošos datus, tiks pieņemts tikai pēc konceptuālā ziņojuma “Par vienotu risinājumu automatizētai oficiālo ienākumu apmēra aprēķināšanai uz vienu mājsaimniecības locekli un datu apmaiņas nodrošināšanai starp valsts pārvaldes un pašvaldību institūcijām” apstiprināšanas izskatīšanas Ministru kabinetā.

Iedzīvotāju vajadzībās balstītu automatizētu un integrētu atbalsta noteikšanas sistēma, tai skaitā ienākuma apmēra aprēķināšanai uz vienu mājsaimniecības locekli, kas balstīta uz datu apmaiņu starp valsts pārvaldes un pašvaldību institūcijām, tiks izstrādāta Valdības rīcības plāna 258. uzdevuma ietvaros.

**Puses vienojas:**

Lai nodrošinātu vienreizējas mērķdotācijas veselības punktu izveidei Sociālo pakalpojumu sniedzēju reģistrā reģistrētajās valsts un pašvaldību ilgstošas sociālās aprūpes un sociālās rehabilitācijas institūcijās un tajās ilgstošas sociālās aprūpes un sociālās rehabilitācijas institūcijās, kuras nodrošina šādus pakalpojumus uz tāda līguma pamata, kas noslēgts ar valsti vai pašvaldību, Labklājības ministrijai līdz 2023.gada 1.novembrim sagatavot ziņojumu par faktiski Ilgstošas sociālās aprūpes un sociālās rehabilitācijas institūcijās izveidotajām struktūrvienībām veselības aprūpes pakalpojumu nodrošināšanai un priekšlikumus turpmākai rīcībai, vienlaikus budžeta izpildes procesā sagatavot priekšlikumus par attiecīgajiem finanšu resursiem to izpildei.

**Satiksmes ministrijas jomā:**

**Latvijas Pašvaldību savienības viedoklis:**

Lai nodrošinātu asfaltētu savienojumu no katra pagasta centra uz novada centru, izstrādāt jaunu valsts investīciju programmu pašvaldību autoceļu attīstībai novados, kas papildinātu valsts reģionālo autoceļu programmu.

**Ministru kabineta viedoklis:**

Valsts vietējo autoceļu pārbūvi un atjaunošanu saskaņā ar Ministru kabineta 2022. gada 9. augusta sēdes protokola Nr. 39 70. § paredzēt atbilstoši Valsts autoceļu sakārtošanas programmai, kas attiecīgajā gadā tiek sastādīta saskaņā ar vidēja termiņa valsts budžeta, Eiropas Savienības fondu un instrumentu finansējumu, kā arī atbilstoši informatīvajā ziņojumā “Par Valsts autoceļu sakārtošanas programmas 2014.–2023. gadam izpildi, valsts reģionālo un vietējo autoceļu būvniecības stratēģiju līdz 2027. gadam, kā arī valsts autoceļu tīkla izvērtējumu” (prot. Nr. 39 70. § ) un informatīvajā ziņojumā “Par valsts autoceļu attīstību no 2020. līdz 2040. gadam” (prot. Nr.50 47.§) 1. punktā paredzētajām prioritātēm.

**Latvijas Pašvaldību savienības viedoklis:**

Valsts reģionālo autoceļu pārbūvei un atjaunošanai valsts budžetā 2023. gadā paredzēt 57,8 milj. *euro*, 2024. gadā – 60,6 milj. *euro* un 2025. gadā – 60,6 milj. *euro*, savukārt valsts vietējo autoceļu pārbūvei un atjaunošanai laika periodā no 2023. gada līdz 2025. gadam ik gadu – ne mazāk kā 35 milj. *euro*.

**Ministru kabineta viedoklis:**

Valsts budžeta apakšprogrammā 23.06.00 “Valsts autoceļu uzturēšana un atjaunošana” valsts reģionālajiem autoceļiem tiek plānots vidēji 42 milj. *euro* gadā, bet valsts vietējiem autoceļiem vidēji 10 milj. *euro* gadā vidējā termiņa budžeta bāzē 2023. – 2025. gadam. Savukārt prioritārajam pasākumam “Valsts reģionālo un vietējo autoceļu pārbūve un atjaunošana” paredzēts valsts budžeta finansējums 11,5 milj. *euro* 2023. gadā, 15 milj. *euro* 2024. gadā un 17 milj. *euro* 2025. gadā.

**Latvijas Pašvaldību savienības viedoklis:**

Valsts budžeta finansējums mērķdotācijai pašvaldību autoceļiem un ielām 2023. gadā ir vismaz 63 998 238 *euro* apmērā.

**Ministru kabineta viedoklis:**

Valsts budžeta finansējums mērķdotācijai pašvaldību autoceļiem un ielām 2023.gadā ir 58,9 milj. *euro*, 2024. gadā – 59,9  milj. *euro* un 2025. gadā – 59,9 milj. *euro*.

**Latvijas Pašvaldību savienības viedoklis:**

Pēc iepirkuma līgumu noslēgšanas visās maršrutu tīkla daļās par sabiedriskā transporta pakalpojumu iegādi precīzi definēt 2023. gadam un turpmākajiem gadiem valsts budžeta finansējuma apjomu, pamatojoties uz iepirkumu rezultātā noslēgtajiem līgumiem un reālajām pakalpojumu izmaksām. Attiecīgi palielinot bāzes izdevumus sabiedriskā transporta pakalpojumu nodrošināšanai 2023. – 2025. gadā.

**Ministru kabineta viedoklis:**

2023.gadam un turpmākajiem gadiem veikt normatīvajos aktos paredzētos pasākumus zaudējumu kompensācijas apmēra mazināšanai, kā arī izvērtēt izmaiņu ietekmi uz valsts pasūtījuma izpildes apjomu, papildus nepieciešamā finansējuma jautājumus risinot kārtējā gada budžeta izpildes procesā, izmantojot pieejamos budžeta elastības mehānismus.

**Tieslietu ministrijas jomā:**

**Puses vienojas:**

Noteikt, ka izdevumus, kas 2023. gadā radušies pašvaldībām par sociālās rehabilitācijas un uzvedības korekcijas pakalpojumiem, kuri tiek nodrošināti likuma “Par audzinoša rakstura piespiedu līdzekļu piemērošanu bērniem” pārejas noteikumu 7. punktā minētajiem bērniem, sedz no Tieslietu ministrijas budžeta apakšprogrammas 04.03.00 “Probācijas īstenošana” piešķirtajiem līdzekļiem, ja šādu pakalpojumu nepieciešamība ir noteikta bērna profilakses lietā”.

**Vides aizsardzības un reģionālās ministrijas jomā:**

**Latvijas Pašvaldību savienības viedoklis:**

2023. gadā un turpmāk valsts budžetā paredzēt finansējumu pašvaldību investīciju programmas turpināšanai. Izstrādāt objektīvus un pamatotus investīciju projektu vērtēšanas kritērijus un nodrošināt lēmumu par finansējuma piešķiršanu pieņemšanas procesa caurspīdīgumu.

**Ministru kabineta viedoklis:**

Pašvaldībām ir iespēja īstenot ES Atveseļošanas un noturības mehānisma un ES finansētos investīciju projektus.

**Latvijas Pašvaldību savienības viedoklis:**

Paredzēt pašvaldībām stabilu ikgadēju finansējumu valsts budžetā valsts īpašuma (jūras piekrastes joslas) pārvaldībai. (*Indikatīvi nepieciešamais finansējums jūras piekrastes joslas apsaimniekošanai: 2023. gadā un turpmāk 1,5 milj. euro*)

**Ministru kabineta viedoklis:**

Pašvaldības ir valdītājs tās administratīvajā teritorijā esošajiem publiskajiem ūdeņiem un pašvaldībām ir tiesības šīs zemes vienības lietot, iegūt no tām visus iespējamos labumus un ar tām rīkoties, tajā skaitā tiesības šos publiskos ūdeņus iznomāt normatīvajos aktos noteiktajā kārtībā, lai gūtu ienākumus to apsaimniekošanai un labiekārtošanai. Līdz ar to būtu veicināma publisko ūdeņu izmantošana, tādējādi gūstot līdzekļus, kurus varētu izlietot šo teritoriju uzturēšanā.

|  |  |
| --- | --- |
| Ministru prezidents | Latvijas Pašvaldību savienības |
|  | priekšsēdis |
|  |  |
| A.K.Kariņš | G.Kaminskis |

1. *Saskaņā ar Ceļu satiksmes likuma 1.pantu ceļš ir jebkura satiksmei izbūvēta teritorija (autoceļš, iela, prospekts, šķērsiela un tamlīdzīgas teritorijas visā platumā, ieskaitot brauktuvi, ietves, nomales, sadalošās joslas un saliņas). Ceļa kompleksā ietilpst ceļš, mākslīgās būves (tilti, satiksmes pārvadi, tuneļi, caurtekas, ūdens novadīšanas ietaises, atbalsta sienas un citas būves), ceļu inženierbūves (pasažieru sabiedrisko transportlīdzekļu pieturvietas un paviljoni, bremzēšanas un paātrinājuma joslas, transportlīdzekļu stāvvietas, atpūtas laukumi, velosipēdu ceļi un ietves, ceļu sakaru un apgaismojuma līnijas, elektrotransporta kontakttīkli un citas inženierbūves), satiksmes organizācijas tehniskie līdzekļi (ceļa zīmes, luksofori, signālstabiņi, aizsargbarjeras, gājēju barjeras, vertikālie un horizontālie ceļa apzīmējumi un citi tehniskie līdzekļi).* [↑](#footnote-ref-1)